La Universitat de València reforça el seu compromís amb el coneixement i la innovació a Gandia amb la Càtedra de Pensament Territorial Joan Noguera

## La Universitat de València reforça el seu compromís amb el coneixement i la innovació a Gandia amb la Càtedra de Pensament Territorial Joan Noguera

La Càtedra és un espai d’anàlisi que emetrà informes al voltant d’indicadors socioeconòmics sobre Gandia, la Safor i les Comarques Centrals Valencianes.

La rectora de la Universitat de València, Mavi Mestre, i l l’alcalde de Gandia, José Manuel Prieto, van presentar el passat divendres la Càtedra de Pensament Territorial Joan Noguera a la capital de la Safor. Aquesta Càtedra, que ha iniciat la seua trajectòria gràcies a un conveni de col·laboració entre la Universitat de València (UV) i l’Ajuntament de Gandia, té com a objectiu l’anàlisi, la planificació i la gestió del territori en l’àmbit local a la comarca de la Safor.

En un món cada vegada més complex i competitiu, la presa de decisions informades és crucial per al desenvolupament sostenible i el benestar de les societats. I la creació d’un observatori d’indicadors socials, econòmics i mediambientals d’escala municipal es presenta com una eina essencial per a aconseguir aquests objectius. Així es concebeix esta Càtedra, una ferramenta a través de la qual la UV i la ciutat de Gandia reforcen el seu compromís amb el coneixement i la innovació; i que està dedicada al professor de Geografia gandià Joan Noguera.

L’acte va comptar amb les intervencions de la rectora de la UV, Mavi Mestre i de l’alcalde de Gandia, José Manuel Prieto. Posteriorment, va participar el director de la Càtedra, Joan del Alcázar, i els professors Adrián Ferrandis i José Vicente Sánchez, que van presentar l’Observatori i la primera Newsletter. A l'acte, van assistir regidors de la Corporació Municipal, membres de la Universitat així com una àmplia representació de la societat civil i empresarial de la ciutat. També va estar la família de Joan Noguera.

La rectora de la UV, Mavi Mestre, va assenyalar que, en els més dels seus 500 anys d’història, la Universitat ha incidit sempre en el territori amb l’objectiu “d’anar més enllà de la formació, desenvolupant coneixement”.

Així mateix va destacar  la importància de la presa de decisions basada en les dades. “El coneixement i la investigació ens ajuden a ser millors, a prendre millors decisions basades en el rigor científic. La Càtedra aportarà una visió multidisciplinària que aborde el territori en qualsevol que siga la temàtica de l’estudi”. “La Càtedra que hui presentem – va dir- és una prova de la transferència de coneixement en qualsevol àmbit. Si el coneixement no es transfereix a la societat, no podrem millorar la qualitat de vida de tots els ciutadans i ciutadanes”.

Per la seua banda José M. Prieto va voler agrair la implicació de la Universitat de València. “És una institució amb presència i arrels en la nostra ciutat que, amb aquesta iniciativa, ens ajuda a consolidar la capitalitat de Gandia”.

Sobre la Càtedra, Prieto va explicar que serà un observatori de pensament que emetrà informes que orientaran millor les decisions que es prenguen i milloraran el desenvolupament i el benestar de les ciutats.  “Les dades ajuden a prendre bones decisions i a orientar administracions i governs que, en ocasions, no disposen de les anàlisis de dades prèvies en les quals s’han de basar per marcar el rumb de les ciutats”. Una ferramenta, al cap i a la fi, que estarà “al servei de la ciutat, la societat i l’administració”.

Un altre aspecte que va destacar l’alcalde és que la Càtedra també implica la recuperació de l’Observatori Econòmic i Social de la ciutat. “Recuperar l’Observatori és una bona notícia per a Gandia. No estem plantejant una unitat administrativa sinó un catàleg de recursos amb experts universitaris que, més enllà de la presa de decisions, plantejaran respostes a les qüestions que moltes vegades es plantegen des de l’ajuntament”.

**Homenatge a Joan Noguera**

Amb la Càtedra la Universitat de València i l'Ajuntament de Gandia reten així mateix homenatge a la figura del professor Joan Noguera. Noguera va ser professor titular del Departament de Geografia de la Universitat de València i director de l’Institut Interuniversitari de Desenvolupament Local (IIDL) entre els anys 2012 i 2021. Noguera també va contribuir a consolidar el Centre Internacional de Gandia de la Universitat de València (CIG-UV), del qual va ser subdirector entre 2008 i 2012. Així mateix, va ser secretari del Departament de Geografia entre els anys 2006 i 2008.

Imatges: 

Arxivat en:

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar